Яўген Шыкаўка

**Яўген Шыкаўка** ( 15 кастрычніка 1992 году) — беларускі футбаліст, паўабаронца польскага клюбу «Заглембе» з Сасноўцу і нацыянальнай зборнай Беларусі.

## Кар’ера
### Клюбная
Выхаванец барысаўскага БАТЭ, з 2010 году гуляў за дубль клюбу. У ліпені 2012 году разам зь Мікітам Рочавым быў аддадзены ў арэнду першалігаваму «Полацку», але яшчэ да сканчэньня сэзону пакінуў «Полацак» праз канфлікт з галоўным трэнэрам Аляксандрам Трайдуком. Сэзон 2013 году правёў у «Слоніме», пасьля чаго далучыўся да мазырскай «Славіі», аднак ня здолеў замацавацца ў складзе і ў ліпені 2014 году пакінуў клюб.

Пасьля сыходу са «Славіі» далучыўся да «Крумкачоў», зь якім прайшоў шлях ад другой лігі да найвышэйшай. Хутка стаў адным зь лідэраў сталічнага клюбу, у сэзоне 2015 году забіў 16 галоў у першай лізе. Улетку 2015 году меў прапановы ад клубаў найвышэйшай лігі, але застаўся ў «Крумкачах».

2 красавіка 2016 году дэбютаваў у найвышэйшай лізе ў матчы супраць «Белшыны», выйшаўшы ў пачатковым складзе на пазыцыі цэнтральнага нападніка. У гэтым жа матчы забіў свой першы гол у найвышэйшай лізе, усталяваўшы канчатковы лік матчу 1:1. У кастрычніку 2016 году падоўжыў кантракт з «Крумкачамі» да канца 2018 году. 29 ліпеня 2017 году разам з шэрагам іншых футбалістаў «Крумкачоў» адмовіўся ехаць на матч супраць «Віцебска» з прычыны затрымкі выплаты заробку і неўзабаве паводле пагадненьня бакоў пакінуў каманду. У жніўні 2017 году перайшоў у клюб «Слуцак». У складзе слуцкай каманды хутка замацаваўся ў стартавым складзе. У сэзоне 2018 году з 11 галамі стаў найлепшым бамбардзірам каманды і адным з найлепшых у лізе. У сьнежні 2018 году перайшоў у грэцкі клюб «АЭЛ Лярыса». У першай палове 2019 году ўсьцяж зьяўляўся на полі ў грэцкай камандзе, чаргуючы выхады ў стартавым складзе і на замену, аднак зь лета страціў месца ў складзе і перастаў трапляць у заяўку. У студзені 2020 году скачаваў кантракт з клюбам і неўзабаве павярнуўся ў Беларусь, падпісаўшы кантракт зь менскім «Дынама». У сэзоне 2020 году часьцей выходзіў у пачатковым складзе, а ў 2021 годзе стаў пераважна толькі выходзіць на замену ў канцы сустрэчы.

У ліпені 2021 году перайшоў у карагандзінскі «Шахтар». У студзені 2022 году стала вядома, што нападнік пакінуў казахстанскі клюб. Неўзабаве стаў гульцом «Кароны» зь Першай лігі. Ужо паводле выніках першага сэзону клюб павярнуўся ў Экстраклясу. У сэзоне 2022—2023 гадоў дапамог «Кароне» захаваць месца ў элітным дывізіёне, адзначыўшыся шасьцю галамі ў чэмпіянаце. У траўні 2023 году склаў новы двухгадовы кантракт з клубам з магчымасьцю падаўжэньня яшчэ на год. Наступны сэзон стаў для нападніка найлепшым у складзе каманды. Шыкаўка цягам сэзону 10 разоў пацэліў у браму супернікаў, адзначыўшыся дублем у браму «Радомяку» і «Леху». Пры гэтым два галы познанскаму клюбу выратавалі «Карону» ад вылету з Экстраклясы. Праз год гульнёвы час спартоўца скараціўся, а галоў давялося чакаць ажно да 30-га тура. Па сэзоне беларус далучыўся да сасноўскага «Заглембе» з трэцяга дывізіёну чэмпіянату Польшчы.

### Міжнародная
9 чэрвеня 2018 году дэбютаваў у складзе нацыянальнай зборнай Беларусі ў таварыскім матчы супраць зборнай Фінляндыі.

## Дасягненьні
* У сьпісе 22 найлепшых футбалістаў чэмпіянату Беларусі: 2018

## Статыстыка

## Крыніцы

## Вонкавыя спасылкі
* Статыстыка «ПБ-Инфо»
* 
* 
* 

Катэгорыя:Беларускія футбалісты